21/09/2020 | Administración LocalProvincial
Deputación Provincial da Coruña
Secretaría Xeral. Oficialía Maior
Anuncio de aprobación definitiva do Regulamento do Parque Móbil da Deputación Provincial da Coruña

ANUNCIO O Pleno da Deputación Provincial da Coruña, en sesión ordinaria que celebrou o vinte e oito de febreiro de dous mil vinte, adoptou o acordo de aprobar inicialmente o Regulamento do Parque Móbil da Deputación Provincial da Coruña. En cumprimento do disposto no artigo 49. b) da Lei 7/1985 do 2 de abril, Reguladora das bases de réxime local [LBRL], someteuse o expediente a exposición pública por prazo de trinta días hábiles mediante anuncio publicado no Boletín Oficial da Provincia da Coruña núm.69, do 15 de maio de 2020, e no taboleiro de anuncios, así como mediante publicación simultánea do expediente e do texto íntegro do regulamento na sede electrónica da Deputación. Transcorrido o antedito prazo e presentadas alegacións, foron resoltas polo Pleno da Deputación Provincial da Coruña en sesión ordinaria que celebrou o trinta e un de xullo de dous mil vinte, na cal foi aprobado o texto definitivo. Ese acordo definitivo remitiuse á Delegación de Goberno en Galicia e á Xunta de Galicia aos efectos de control e do previsto para a entrada en vigor de normas regulamentarias no artigo 70.2 LBRL, sen que no prazo establecido no artigo 65.2 LBRL fosen formulados requirimentos nin observacións. En consecuencia, publícase de seguido o texto íntegro do Regulamento do Parque Móbil da Deputación Provincial da Coruña para que entre en vigor consonte á súa disposición final segunda. En calquera caso, contra a xa mencionada aprobación definitiva poderá interpoñerse directamente recurso contencioso-administrativo perante a Sala correspondente do Tribunal Superior de Xustiza de Galicia, no prazo de dous meses, contados desde o día da publicación do presente anuncio, sen prexuízo de que poida interpoñerse calquera outro recurso que se estime procedente. REGULAMENTO DO PARQUE MÓBIL DA DEPUTACIÓN DA CORUÑA PREÁMBULO Mediante o presente regulamento preténdese dar cumprimento á necesidade existente de contar con criterios reguladores do réxime de utilización dos vehículos, así como do réxime de funcionamento dos servizos de automóbiles da Deputación da Coruña. Con este instrumento establécense os criterios que permitan axustar os servizos que presta o Parque Móbil ao nivel de demanda dos usuarios e usuarias compaxinando isto co horario laboral do persoal, maximizando a satisfacción da demanda así como a satisfacción dos condutores, cumprindo o principio de eficacia necesario no exercicio da potestade regulamentaria. Do mesmo xeito cúmprese o principio de proporcionalidade xa que contén a regulación imprescindible para atender os obxectivos previstos. Doutra banda establece un marco normativo claro e estable que garante aos afectados a certeza necesaria no exercicio da actividade que presta o Parque Móbil. Ademais é coherente co resto do ordenamento xurídico respectando a xerarquía normativa. CAPÍTULO I.–DISPOSICIÓNS XERAIS Artigo 1.–Obxecto. O obxecto deste regulamento é establecer o réxime aplicable ao conxunto de recursos materiais que integran o Parque Móbil da Deputación da Coruña, respecto do seu uso, administración, conservación e defensa, e aos recursos persoais vinculados directa ou indirectamente á xestión do Parque Móbil, de acordo cos principios de eficiencia, coordinación e control. Artigo 2.–Ámbito de aplicación. O Parque Móbil da Deputación da Coruña está integrado polo conxunto de vehículos adquiridos ou utilizados pola Deputación da Coruña por calquera título, destinados ao seu propio uso ou servizo público, segundo a clasificación contida no artigo 3. Artigo 3.–Clasificación e características dos vehículos do Parque Móbil.1. Os vehículos do Parque Móbil da Deputación da Coruña clasifícanse e adscriben do seguinte modo: Grupo A) Vehículos ao servizo da Presidencia, de adscrición permanente Grupo B) Vehículos que presten servizo indistintamente aos señores e señoras deputados e deputadas ou persoal ao servizo da corporación, de adscrición ocasional a requirimento do usuario. Grupo C) Vehículos destinados ao uso de determinado persoal por razón da súa función, de adscrición continuada ao servizo ao que estean destinados. Grupo D) Vehículos destinados a portes e carrexo, de adscrición ocasional para prestar os servizos que requiran os distintos Servizos.2. Os desprazamentos dos vehículos do Grupo A non estarán sometidos ao procedemento establecido no artigo 12.3. Por Resolución do Presidente determinarase cales de entre os vehículos pertencentes aos Grupos C e D deberán estar rotulados conforme a imaxe corporativa vixente.4. Os vehículos do Parque Móbil contan cun localizador GPS a fin de xestionar adecuadamente os recursos utilizados, ademais de servir á seguridade do propio vehículo e os seus ocupantes. Artigo 4.–Adscrición orgánica.1. Para os efectos deste regulamento, o Parque Móbil da Deputación da Coruña adscríbese organicamente á Oficialía Maior, á cal lle corresponden as facultades de dirección, coordinación e control, así como as facultades de xestión expresamente previstas neste regulamento.2. Non obstante o anterior, ao xefe do Parque Móbil, correspóndenlle as seguintes funcións: a) A xestión e administración dos vehículos adscritos ao Parque, así como a xestión dos recursos humanos do Parque Móbil Provincial. b) A coordinación de todos os servizos automobilísticos da Deputación Provincial. c) O seguimento e control do mantemento, conservación e reparación dos vehículos propiedade da Deputación. Artigo 5.–Servizos prestados polo Parque Móbil. O Parque Móbil da Deputación da Coruña prestará os servizos seguintes: a) Vehículos de representación do señor Presidente e os señores e señoras deputados e deputadas. b) Vehículos con condutor para persoal ao servizo da corporación no exercicio das súas funcións (tanto vehículos propios da Deputación como vehículos de servizo público). c) Vehículos sen condutor adscritos a persoal ao servizo da corporación para o exercicio das súas funcións. CAPÍTULO II.–RÉXIME DE UTILIZACIÓN E RESPONSABILIDADE SOBRE OS VEHÍCULOS Artigo 6.–Usuarios do Parque Móbil. Son usuarios do Parque Móbil, os señores e señoras deputados e deputadas, o persoal ao servizo da corporación no exercicio das súas funcións, e o persoal alleo á Deputación ao que por razóns de representación e para funcións relacionadas coa actividade provincial se lle facilite un vehículo que forme parte do Parque Móbil da Deputación da Coruña. Artigo 7.–Servizos dispoñibles. Servizo diario a petición previa: o Parque Móbil, facilitaralles aos usuarios/as solicitantes un vehículo para desprazarse conforme o establecido no capítulo III deste regulamento. Servizo diario de oficio: o Parque Móbil, disporá dun servizo diario para transporte dentro do termo municipal para xestións entre os distintos edificios de servizos provinciais e outras administracións públicas. Para estes casos, o Parque Móbil poñerá, de oficio, cada día polo menos un vehículo do Grupo B con condutor, para a súa disposición durante toda a xornada normal de traballo e así cubrir as necesidades non previstas na planificación. A petición de servizo realizarase necesariamente a través do Parque Móbil, sen cuxa autorización inmediata por calquera medio, non poderá efectuarse o servizo. Servizo de garda: o Parque Móbil, disporá dun servizo de garda en días non laborables. Artigo 8.–Criterios de asignación de vehículos. Para a asignación de vehículos con condutor utilizarase como criterio a orde xerárquica e cronolóxica de petición. Artigo 9.–Conservación, mantemento e reparación de vehículos en propiedade.1. A reparación, conservación e mantemento de todos os vehículos propiedade da Deputación, poderá ser contratada centralizadamente, previa declaración de uniformidade e adquisición centralizada polo órgano competente.2. Esta contratación, comprenderá o servizo integral de mantemento, conservación e reparación que inclúa o mantemento rutineiro do vehículo, cambio de pneumáticos e as reparacións que sexan consecuencia do desgaste derivado do uso normal, non accidental, do vehículo.3. En calquera caso, correspóndelle ao Parque Móbil o mantemento, conservación e reparación dos vehículos que o integran. Artigo 10.–Uso adecuado e eficiente dos vehículos oficiais.1. Os usuarios e usuarias unicamente poderán utilizar vehículos oficiais para actividades relacionadas directamente co seu labor na Deputación.2. Cando unha actividade requira a presenza de representantes de varias áreas da Deputación, os usuarios e usuarias deberán, na medida do posible, xustificar a imposibilidade de compartir vehículo. Artigo 11.–Responsabilidade por danos. Os usuarios e usuarias dos vehículos que integran o Parque Móbil da Deputación da Coruña responden dos danos derivados da súa utilización, ocasionados ao propio vehículo ou a outros bens ou persoas, cando concorra dolo, culpa ou neglixencia graves. Nestes supostos repercutirá sobre a persoa usuaria a responsabilidade civil ou administrativa que se derive. CAPÍTULO III.–RÉXIME DE FUNCIONAMENTO Artigo 12.–Solicitude dos servizos.1. Os usuarios e usuarias de vehículos dos Grupos B e E a que se refire o artigo 3 tramitarán o expediente de solicitude a través de plataforma electrónica habilitada para o efecto de acordo coas seguintes regras: a) O persoal poderá facer uso do servizo de vehículos naqueles casos en que este sexa autorizado previamente pola Xefatura do Servizo de que se trate, utilizando a plataforma electrónica tanto para a solicitude de utilización do servizo como para a súa aprobación por parte dos responsables. No caso dos señores e señoras deputados e deputadas establecerá o Presidente o sistema de tramitación da solicitude. b) Con carácter xeral a solicitude de servizo realizarase antes das 12:00 horas do día laborable inmediatamente anterior ao servizo solicitado. No caso de que non houbese vehículo de servizo dispoñible, o Parque Móbil tramitará servizo de taxi. c) Cando o servizo solicitado comporte facer noite o vehículo e, no seu caso, o condutor fóra das dependencias do Parque Móbil, debe indicarse na solicitude correspondente, debendo neste caso realizar a petición cunha antelación mínima de 48 horas para facilitar as xestións de aloxamento e aparcadoiro que se ha realizar no seu caso. d) Os desprazamentos que non obedezan ao traballo habitual do usuario e deban ser considerados como comisión de servizo, tramitaranse a través do Servizo de Planificación e Xestión de Recursos Humanos. Neste suposto, para utilizar un vehículo do Parque Móbil presentarase a orde de comisión de servizos. e) Non poderá ser solicitado ningún tipo de servizo que non leve especificado a orixe e destino ou destinos do servizo.2. Os usuarios e usuarias dos vehículos do Grupo C tramitarán os desprazamentos a través da plataforma electrónica habilitada para o efecto, cos fins do artigo 17. Artigo 13.–Confirmación dos servizos.1. A acreditación da recepción efectiva das peticións no Parque Móbil non comporta a conformación da realización do servizo.2. Os peticionarios poderán confirmar a través da plataforma a realización do servizo solicitado, con carácter xeral a partir das 14.00 horas do día laborable inmediatamente anterior ao do servizo solicitado, podendo coñecer os detalles respecto diso: vehículo, no seu caso condutor asignado e o seu teléfono móbil, ou calquera outro que se considere necesario.3. Cando nun momento dado os recursos dispoñibles impidan realizar a totalidade dos servizos solicitados, o Parque Móbil proporá aos peticionarios cambios nos servizos para facer viable a súa materialización, a súa substitución polo servizo de taxi, o aprazamento ou a anulación de servizo de acordo con criterios de urxencia e interese para a Corporación. En todo caso teñen prioridade na asignación de recursos os servizos de representación, entendendo como tal os desprazamentos dos señores e señoras deputados e deputadas en actos en que deba estar representada a Deputación. Artigo 14.–Desenvolvemento dos servizos.1. Unha vez confirmado un servizo, este axustarase ao horario e lugar de recollida establecidos na solicitude.2. Os condutores son os responsables persoais das posibles infraccións de tráfico e as correspondentes sancións económicas ou doutro tipo (perda de puntos, suspensión de permiso de condución, etc.) Os ocupantes do vehículo evitarán calquera comportamento que poida incidir nesta materia, en particular en relación ao uso do cinto de seguridade, así como na programación do horario que permita axustar a duración do desprazamento coa velocidade permitida.3. Cando o servizo solicitado comporte facer noite no destino do vehículo e do condutor, terase en conta o previsto no Real decreto 462/2002, do 24 de marzo, sobre indemnizacións por razón do servizo. Sen prexuízo de variacións ocasionais con obxecto de optimizar a organización e xestión nestes casos, como poida ser a inclusión de condutores en comidas de delegacións oficiais, nese caso comunicarase ao Parque Móbil para evitar a súa repercusión como axuda de custo.4. Os condutores non poderán inxerir ningún tipo de substancia que poida afectar á súa capacidade de conducir, alcol, estupefacientes ou calquera tipo de medicamento contraindicado. Para tal fin poderanse realizar probas aleatoriamente de acordo cos estándares recollidos polo Regulamento xeral de circulación.5. Os condutores do Parque Móbil son responsables de comunicarlles aos seus superiores calquera circunstancia (saúde, medicación, legal, dietética, etc.) que limite a súa capacidade de conducir vehículos e a súa duración, xa sexa temporal ou definitiva. Artigo 15.–Finalización do servizo.1. Os lugares de desprazamento e a hora de finalización dun servizo de vehículo con condutor axustaranse ás necesidades do usuario.2. Por Resolución do Presidente regularase a tramitación dos partes de servizo para efectos de duración. CAPÍTULO IV.–DO CONTROL Artigo 16.–Rexistro de condutores.1. O rexistro de condutores da Deputación Provincial da Coruña será levado no Parque Móbil da Deputación sen prexuízo das competencias respecto do Rexistro de Persoal que lle corresponden ao Servizo de Xestión e Planificación de Recursos Humanos, quen enviará ao Parque Móbil os datos correspondentes.2. Anotarase no citado rexistro o persoal cuxo traballo consista en conducir vehículos para o transporte de persoas e cousas, así como os que necesiten desprazarse por razón das súas funcións. En ambos os casos será necesaria a autorización para conducir vehículos, xa sexa con carácter indefinido ou con carácter temporal. Artigo 17.–Rexistro de servizos.1. No Parque Móbil disporase dun rexistro de servizos, onde se anotarán os realizados por condutor e vehículo. Recollerase información sobre percorridos, consumos e demais datos necesarios para elaborar unha memoria anual, salvo o que estableza o Presidente respecto dos vehículos do Grupo A. Para a prestación dos servizos non se utilizará ningún vehículo que non estivese previamente establecido no cuadrante previsto diariamente e o condutor asignado a un servizo non permitirá conducir o vehículo ao seu cargo a persoa ningunha, salvo situacións de emerxencia.2. Para materializar a xestión da información esixida por este regulamento, o Servizo de Informática implementará, cos requirimentos que defina a dirección do Parque Móbil, unha aplicación informática que permita atender con axilidade as potenciais necesidades de información respecto diso. Artigo 18.–Partes de servizo. Mediante Resolución do Presidente establecerase o procedemento de tramitación dos partes de servizo onde figure toda a información relativa a este necesaria para a tramitación de pagamento de axudas de custo e indemnizacións de condutores e/ou usuario, así como de tramitación de danos e outras posibles incidencias. CAPÍTULO V.–PERSOAL CONDUTOR Artigo 19.–Clases de condutores autorizados para conducir vehículos do Parque Móbil. Condutor: Persoal cuxa tarefa habitual e normal consiste no transporte en vehículos oficiais dos señores e señoras deputados e deputadas, o persoal funcionario no exercicio das súas funcións, e o persoal alleo á Deputación ao que por razóns de representación e para funcións relacionadas coa actividade provincial se lle facilite o servizo. Ademais de desenvolver transporte de persoas, levarán a cabo tarefas de transporte de maletas, paquetes, documentación, etc., así como outras tarefas auxiliares, cando así o permita a situación de espera ou presenza. Persoal condutor autorizado:, Aquel que para o desempeño das súas funcións precisa desprazarse en vehículo automóbil, tanto ocasional como permanentemente, xa sexa persoal ao servizo da corporación ou deputado. Artigo 20.–Deberes dos condutores. Os condutores do Parque Móbil terán os seguintes deberes: a) Cumprir as ordes e servizos que lle sexan encomendados. b) Gardar a máis absoluta reserva na prestación dos servizos, sen prexuízo do informe que lles poida ser solicitado polo seu xefe para facilitar a súa misión inspectora. c) Seguir as ordes de servizos dos usuarios e usuarias do vehículo, no seu caso, sempre que non impliquen prexuízo grave para o material nese caso, de maneira correcta, deberán poñelo en coñecemento do usuario/a quen poderá decidir baixo a súa responsabilidade, de maneira irrefutable, sen prexuízo de que o condutor dea conta aos seus xefes das ordes que entenda improcedentes. d) Gardar as disposicións vixentes en materia de circulación de vehículos. e) Dar conta ao xefe do Parque Móbil das deficiencias observadas no funcionamento dos vehículos, absténdose de realizar en por si reparación algunha, excepto en plena estrada no caso de que a urxencia e a nimiedade das reparacións así o aconsellen. Noutro caso, realizar a petición de auxilio correspondente. f) Responsabilizarse da conservación do material ao seu cargo. g) Cubrir os partes correspondentes e asegurarse de que o usuario asina a conformidade. h) Vestir o uniforme regulamentario, para o persoal condutor de vehículos dos grupos A, B e D. i) Transporte de persoas e cousas. Facilitar a entrada e saída aos pasaxeiros desde fóra do vehículo, e recoller na dependencia de orixe o material que se transporte no vehículo para a súa entrega posterior ao destinatario. O persoal condutor autorizado está obrigado a: a) Gardar as disposicións vixentes en materia de circulación de vehículos. b) Dar conta ao xefe do Parque Móbil das deficiencias observadas no funcionamento dos vehículos, absténdose de realizar en por si reparación algunha. En caso de avaría na estrada, realizar a petición de auxilio correspondente. c) Responsabilizarse da conservación do material ao seu cargo. Artigo 21.–Uniforme regulamentario.1. A Deputación dotará os condutores da uniformidade que se describe nos apartados seguintes, con cargo ao seu orzamento: a) Traxe completo, sen chaleco, en cor lisa azul mariño, chaqueta cunha fila de botóns e pantalón recto sen volta. b) Tres camisas en cor lisa, azul claro ou branco. c) Gravata en cor lisa azul mariño. d) Calcetíns negros. e) Zapatos negros lisos. f) Peza de abrigo de pano de cor azul mariño liso. g) Gabardina ou peza para choiva de cor azul mariño liso.2. Os uniformes forneceranse dúas veces ao ano, unha no inverno e outra no verán, con adaptación dos materiais a cada estación. As pezas de abrigo reporanse cada dous anos. Artigo 22.–Xornada regulamentaria dos condutores. A xornada regulamentaria dos condutores adscritos ao Parque Móbil da Deputación Provincial da Coruña será a que resulte da correspondente negociación colectiva dacordo co establecido no capítulo IV do Real Decreto Lexislativo 5/2015, de 30 de octubre, polo que se aproba o Texto Refundido do Estatuto Básico do Empregado Publico, e lexislación concordante. CAPÍTULO VI.–NORMAS DE ESTACIONAMENTO DE VEHÍCULOS E ACCESO ÁS INSTALACIÓNS Artigo 23.–Estacionamento de vehículos.1. O lugar de estacionamento e depósito de todos os vehículos do Parque Móbil cando estivesen fóra de servizo, será o garaxe das instalacións do Parque Móbil, salvo que, en consideración ao lugar de prestación dos servizos, por Resolución do Presidente se conceda autorización para estacionar o vehículo fóra do termo municipal da Coruña.2. No caso de que haxa prazas vacantes de estacionamento poderase autorizar temporalmente por resolución da Presidencia o estacionamento doutros vehículos de servizos públicos. Igualmente é necesaria autorización para o estacionamento de vehículos privados. Artigo 24.–Acceso ás instalacións. Para o debido control e seguridade das dependencias do Parque Móbil e dos vehículos alí depositados, facilitarase unha tarxeta de identificación e acceso que deberá ser exhibida no interior do parabrisas para acceder ao recinto e durante o espazo de tempo que permaneza nel. Disposición derrogatoria única Derróganse as disposicións de igual ou inferior rango que se opoñan ao establecido neste regulamento, e en particular a seguinte: – Regulamento do parque de automóbiles e maquinaria da Excma. Deputación Provincial. Disposición final primeira. Desenvolvemento Facúltase o presidente da Deputación da Coruña, para a adopción de todos os acordos que en desenvolvemento deste regulamento se poidan adoptar. Disposición final segunda. Entrada en vigor Este regulamento, entrará en vigor o día seguinte da súa publicación íntegra no Boletín Oficial da Provincia da Coruña, unha vez cumpridos os trámites esixidos polo artigo 65 da Lei 7/1985, do 2 de abril, reguladora das bases de réxime local. A Coruña, 16 de setembro de 2020. O PRESIDENTE A SECRETARIA ACCIDENTAL Valentín González Formoso Amparo Taboada Gil